b'\n_START_ARTICLE_\nKonsulin\xc4\x97 jurisdikcija\n_START_PARAGRAPH_\nKonsulin\xc4\x97 jurisdikcija, taip pat konsulinis teismingumas\xc2\xa0\xe2\x80\x93 konsulo teis\xc4\x97 spr\xc4\x99sti konsulo atstovaujamos valstyb\xc4\x97s pilie\xc4\x8di\xc5\xb3 ir kit\xc5\xb3 nacionalin\xc4\x97s priklausomyb\xc4\x97s asmen\xc5\xb3 gin\xc4\x8dus, vykdyti teismingum\xc4\x85 j\xc5\xb3 at\xc5\xbevilgiu atstovaujamos valstyb\xc4\x97s vardu. Konsuliniam teismingumui vykdyti greta konsulato gal\xc4\x97jo b\xc5\xabti steigiamas konsulinis teismas._NEWLINE_Konsulini\xc5\xb3 teism\xc5\xb3 veikim\xc4\x85 reguliavo valstybin\xc4\x97s sutartys. Pvz., Vokietijos Imperijos konsuliniai teismai veik\xc4\x97 tokiose valstyb\xc4\x97s kaip Kinija, Japonija, Siamas, Persija, Kor\xc4\x97ja, Samoa-Tonga (Apija), Turkija, Bulgarija ir Rumunija; Egipte konsulin\xc4\x99 jurisdikcij\xc4\x85 apribojo tarptautiniai teismai (Tribunaux mixtes).\n_START_SECTION_\nDabartis\n_START_PARAGRAPH_\nKonsulinis teismingumas \xc5\xa1iuolaikin\xc4\x97je teis\xc4\x97je bei konsulin\xc4\x97je praktikoje ribotas. Konsulo \xc4\xafgaliojimai pagal valstyb\xc4\x97s tarnybos bei tarptautin\xc4\x99 teis\xc4\x99 daug siauresni nei XVI\xe2\x80\x93XVIII a. galiojusioje nacionalin\xc4\x97je teis\xc4\x97je. Konsulin\xc4\x97s jurisdikcijos i\xc5\xa1rai\xc5\xa1ka \xc5\xa1iuolaikin\xc4\x97je konsulin\xc4\x97je teis\xc4\x97je\xc2\xa0\xe2\x80\x93 teisminio pob\xc5\xabd\xc5\xbeio funkcijos\xc2\xa0\xe2\x80\x93 teis\xc4\x97 atlikti tam tikrus procesinius veiksmus (apklausa), teismo proceso dokument\xc5\xb3 \xc4\xafteikimas asmenims, esantiesm u\xc5\xbesienyje ir pan. Konsuliniai pareig\xc5\xabnai gali b\xc5\xabti konsuliniais teis\xc4\x97jais. Konsulini\xc5\xb3 teis\xc4\x97j\xc5\xb3 veikl\xc4\x85 komercinio arbitra\xc5\xbeo srityje reguliuoja 2005\xc2\xa0m. Europos chartija d\xc4\x97l konsulini\xc5\xb3 teis\xc4\x97j\xc5\xb3 komercin\xc4\x97se bylose.'